憶李友叔皓三首  其一
作者：陳淳
朝代：宋

paragraphs: 君居郭之東，我館亦東郭。
君已素我心，我未一君目。
時初丙辰秋，一見洞軒腹。
君即就我眠，我亦共君讀。
曆代故史編，皇家新典牘。
我獵未暇精，君記抑何博。
寒燈窗竅紅，明月庭陰綠。
君舉口不休，我聽膝屢促。
憶從半載餘，麗澤情方熟。
胡爲一別後，終天訣遽作。
嗟嗟懷若人，重攪我心曲。